Document ID: 32006R0062

32006R0062
L 013/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 62/2006 НА КОМИСИЯТА
от 23 декември 2005 година
относно техническата спецификация за оперативната съвместимост на подсистемата „Телематични приложения за превоз на товари“ на Трансевропейската конвенционална железопътна система
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/16/ЕО на Европейския парламент и на Съвета от 19 март 2001 г. относно оперативната съвместимост на трансевропейската конвенционална железопътна система (1), и по-специално член 6, параграф 1 от нея,
като има предвид, че:
(1)
Съгласно член 2, буква в) от Директива 2001/16/ЕО трансевропейската конвенционална железопътна система се подразделя на структурни или оперативни подсистеми. За всяка една от подсистемите следва да бъде разработена техническа спецификация за оперативна съвместимост (по-нататък наричана „ТСОС“).
(2)
Първият етап при определянето на дефиницията на една ТСОС е изготвянето на проект за ТСОС от Европейската асоциация за железопътна оперативна съвместимост (ЕАОС), която е определена като общ представителен орган.
(3)
ЕАОС получи мандат да изготви проект за ТСОС относно подсистемата „Телематични приложения за превоз на товари“ съгласно член 6, параграф 1 от Директива 2001/16/ЕО. Основните параметри на този проект за ТСОС са приети с Решение 2004/446/ЕО на Комисията от 29 април 2004 г., с което се уточняват основните параметри на техническите спецификации за оперативна съвместимост на подсистемите „Шум“, „Товарни вагони“ и „Телематични приложения за превоз на товари“, упоменати в Директива 2001/16/ЕО (2).
(4)
Проектът за ТСОС, изготвен на базата на основните параметри, се придружава от доклад за представянето му, съдържащ анализ на разходите и предимствата, както е предвидено в член 6, параграф 5 от горепосочената директива.
(5)
Проектът за ТСОС бе разгледан от Комитета, установен с член 21 от Директива 96/48/ЕО на Съвета от 23 юли 1996 г. относно оперативната съвместимост на Трансевропейската високоскоростна железопътна система (3), като се има предвид докладът за представянето на проекта.
(6)
Съгласно член 1 от Директива 2001/16/ЕО условията за осъществяване на оперативна съвместимост на трансевропейската конвенционална железопътна система засягат концепцията, строителството, преустройството, обновяването, както и експлоатирането на инфраструктурата и подвижния състав, които допринасят за функционирането на тази система и ще бъдат въведени в експлоатация след датата на влизане в сила на директивата. Също така за важна се счита ефективната взаимосвързаност на информационните и комуникационните системи на различните управители на инфраструктурата и на операторите.
(7)
По-голямата част от съществуващите телематични приложения за превоз на стоки са били разработени и приложени, като се държи сметка за изискванията на националните мрежи. Това възпрепятства непрекъснатостта на информационните услуги между различните държави, която представлява ключов фактор за качеството на международните железопътни услуги, по-специално на силно развиващия се пазар на международни услуги по превоз на стоки.
(8)
Дадена ТСОС на телематичните приложения не следва да налага използването на специфични технологии или технически решения, с изключение на случаите, когато това е стриктно необходимо за осигуряване на оперативната съвместимост на трансевропейската конвенционална железопътна система.
(9)
ТСОС на телематичните приложения се основава на най-добрите специализирани познания, налични към момента на изготвянето на съответния проект. Може да се окаже необходимо тази ТСОС да бъде изменена или допълнена, за да се вземе под внимание развитието на технологиите или на социалните изисквания, както и на изискванията относно функционирането или безопасността. За тази цел ще бъде изготвена процедура по управление на промените с цел хармонизирането и актуализирането на разпоредбите на ТСОС. Тази процедура по актуализиране ще бъде поставена под ръководството на Европейската железопътна агенция, учредена по Регламент (ЕО) № 881/2004 на Европейския парламент и на Съвета (4), когато Агенцията започне своята работа, а именно най-късно през месец април 2006 г. Ако е необходимо, в съответствие с член 6, параграф 3 от Директива 2001/16/ЕО ще започне по-задълбочена и пълна процедура по преглед или актуализиране, с която се извършват промени на редовната процедура, определена в тази ТСОС.
(10)
При прилагането на ТСОС на телематичните приложения следва да се държи сметка за специфичните критерии за техническа и оперативна съвместимост между инфраструктурите и подвижния състав, които трябва да бъдат въведени в експлоатация, и системите, в които те ще се интегрират. Тези изисквания за съвместимост включват сложен технически и икономически анализ, който следва да бъде извършван за всеки отделен случай. Този анализ следва да взема под внимание интерфейсите между различните подсистеми, визирани в Директива 2001/16/ЕО, различните категории железопътни линии и подвижен състав, предвидени в тази директива, както и техническата и оперативната спецификация на съществуващата мрежа.
(11)
Въпреки това е важно този анализ да се извършва в рамките на съгласувани правила и директиви за приложение. Затова ще е необходимо представителните органи на железопътния сектор на европейско ниво да изготвят европейска стратегия за прилагането на ТСОС на телематичните приложения. Тази стратегия следва да посочи етапите, които следва да се преминат, за да се отбележи напредък от настоящото положение, при което системите за управление на информацията са сегментирани, към положение, при което информацията се обменя безпроблемно по цялата железопътна мрежа на Европейския съюз.
(12)
За да се осигури ефективното прилагане на ТСОС, трябва да бъде изготвен стратегически европейски план за развитие. Планове за постепенното прилагане, които участниците следва да изготвят, трябва да бъдат координирани на европейско ниво и в тях да се вземат предвид процесите и системите за информационни технологии на железопътните предприятия и на управителите на инфраструктурата. За тази цел железопътните предприятия и управителите на инфраструктурата следва да дадат своя принос, като предоставят оперативна и техническа информация относно съществуващите различни телематични приложения за превоз на стоки.
(13)
Изискваната от ТСОС целева система следва да се основава на компютърна технология, предвидената продължителност на полезен живот на която е доста по-малка от тази на телекомуникационното и сигнализационното оборудване на настоящата традиционна железопътна система. Това означава, че е необходимо да се приеме по-скоро активна изпреварваща стратегия за развитие, отколкото такава, която реагира впоследствие на промените, за да се избегне положението, при което системата остарява, преди да бъдат напълно осъществени всички взаимни връзки в нея. Освен това фрагментираното развитие на европейската железопътна система би породило значителни експлоатационни и допълнителни разходи поради несигурността при гарантиране на непрекъснатото предоставяне на услугата. Установяването на съгласувана рамка на европейско ниво би спомогнало за хармоничното осигуряване на непрекъснати информационни услуги в цялата трансевропейска железопътна система в съответствие със стратегията на Общността за трансевропейската транспортна мрежа. Такъв план следва да бъде основан на съответните национални планове за прилагане и да предоставя база от съответни знания, за да може да се подкрепя вземането на решение от различните участници - по-специално от страна на Комисията при отпускането на финансова помощ на железопътните проекти. Комисията следва да има право да улеснява прилагането на подходящите средства, за да се гарантира координацията между заинтересованите страни чрез определянето на такава европейска рамка.
(14)
За да се избегне възникването на объркване, е необходимо да се уточни, че разпоредбите на Решение 2004/446/ЕО относно основните параметри на конвенционалната трансевропейска железопътна система повече не се прилагат.
(15)
ТСОС на „Телематичните приложения за превоз на товари“ е от функционален вид. Следователно залегналите в ТСОС разпоредби ще се отнасят основно до участниците на пазара. За целите на прилагането на разпоредбите на ТСОС е по-подходящо използването на регламент, предназначен за точно определена група от участници, отколкото решение, адресирано до държавите-членки.
(16)
Разпоредбите на настоящия регламент са в съответствие със становището на комитета, създаден съгласно Директива 96/48/ЕО,
ПРИЕ НАСТОЯЩИЯ РЕГЛАМЕНТ:
Член 1
Техническата спецификация за оперативна съвместимост (по-нататък наричана „ТСОС“) на подсистемата „Телематични приложения за превоз на товари“ на конвенционална железопътна система, предвидена в член 6, параграф 1 от Директива 2001/16/ЕО, се определя в приложението към настоящия регламент.
ТСОС е напълно приложима към инфраструктурата и подвижния състав на конвенционалната трансевропейска железопътна система, определени в приложение I от Директива 2001/16/ЕО.
Член 2
Железопътните предприятия и управителите на инфраструктурата дават своя принос, като предоставят оперативна и техническа информация относно различните телематични приложения за превоз на стоки, определени в глава 2 от приложението, най-късно шест месеца след влизането в сила на настоящия регламент.
Член 3
Определените в член 3, параграф 2 от Регламент (ЕО) № 881/2004 представителни органи от железопътния сектор на европейско ниво изготвят стратегически план за развитие на приложената ТСОС в съответствие с критериите, изложени в глава 7 от приложението към настоящия регламент.
Те предават този стратегически план на останалите държави-членки и на Комисията най-късно една година след датата на влизане в сила на настоящия регламент.
Член 4
Разпоредбите на Решение 2004/446/ЕО относно основните параметри на конвенционалната трансевропейска железопътна система не се прилагат от датата на влизане в сила на настоящия регламент.
Член 5
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 декември 2005 година.

Labels: 7
12
8
15